**חבייר ביסרה** (באנגלית: **Xavier Becerra**; נולד ב-26 בינואר 1958) הוא פוליטיקאי אמריקאי, המכהן כמזכיר ה-25 של מחלקת הבריאות ושירותי האנוש של ארצות הברית. בשנים 2017–2021 כיהן כתובע הכללי ה-33 של מדינת קליפורניה. טרם היבחרו לתפקיד התובע הכללי היה חבר בית הנבחרים של ארצות הברית מטעם מחוזות קונגרס אחדים של קליפורניה, וייצג בין היתר את מרכז העסקים הראשי של לוס אנג'לס, בין השנים 1993–2017. עם התכנסות הקונגרס ה-113 של ארצות הברית ועד עזיבתו ב-2017, היה ביסרה יושב ראש הסיעה הדמוקרטית בבית הנבחרים האמריקאי. ב-6 בדצמבר 2020 הכריז ג'ו ביידן, הנשיא הנבחר של ארצות הברית, כי בכוונתו למנות את ביסרה למזכיר הבריאות ושירותי האנוש של ארצות הברית, בכפוף לאישור הסנאט האמריקאי.

ביסרה נולד בסקרמנטו להורים מקסיקנים. הוא בוגר אוניברסיטת סטנפורד, ושם קיבל תואר שני במשפטים. הוא עבד כעורך דין בתאגיד לסיוע משפטי במרכז קהיליית מסצ'וסטס, לפני ששב לקליפורניה בשנת 1986 כדי לעבוד כעוזר מנהלי עבור ארט טורס, חבר הסנאט המדינתי. בשנים 1987–1990 היה סגן התובע הכללי במחלקת המשפטים של קליפורניה, ולאחר מכן נבחר לאספה הכללית בקליפורניה — הבית התחתון בבית המחוקקים המדינתי — לתקופת כהונה בודדת מ-1990 עד 1992.

ביסרה נבחר לראשונה לבית הנבחרים האמריקאי בשנת 1992. הוא ייצג את מחוז הקונגרס ה-30 בקליפורניה בין השנים 1993 ל-2003, אחר כך את מחוז הקונגרס ה-31 בשנים 2003–2013 ולבסוף את מחוז הקונגרס ה-34 מאז ועד ראשית 2017. הוא כיהן כיו"ר השדולה ההיספנית בקונגרס בין השנים 1997–1999, סגן יו"ר הסיעה הדמוקרטית בבית הנבחרים מ-2009 ועד 2013, וכחבר הוועדה המיוחדת המשותפת של הקונגרס להפחתת הגירעון הלאומי של ארצות הברית. ב-18 במרץ 2021 אישר הסנאט של ארצות הברית את מינויו למזכיר הבריאות ושירותי האנוש של ארצות הברית.

ביוגרפיה
--------

### תחילת דרכו

ביסרה נולד בסקרמנטו בירת קליפורניה בינואר 1958, בנם של מריה טרסה ומנואל גררו ביסרה (במקור נהגה בספרדית "בֶּסֶרַה"), זוג הורים ממעמד הפועלים. אביו נולד בארצות הברית וגדל בטיחואנה שבמקסיקו, ואמו הגיעה לארצות הברית מגוודלחרה. בילדותו גדל ביסרה בדירת חדר אחד עם שלוש אחיותיו. בשנת 1976 השלים את לימודיו התיכוניים בתיכון ע"ש צ'ארלס קני מקלטצ'י, השוכן במרכז העיר סקרמנטו. את לימודיו הגבוהים החל מעבר לים. בשנים 1978–1979 למד באוניברסיטת סלמנקה השוכנת בעיר סלמנקה שבספרד. ב-1980 שב אל ארצות הברית והשלים באוניברסיטת סטנפורד לימודי תואר ראשון בכלכלה. בכך היה לראשון במשפחתו שהיה לבוגר אוניברסיטה.

ב-1984 קיבל תואר שני במשפטים מבית הספר למשפט באוניברסיטת סטנפורד, וכעבור שנה התקבל ללשכת עורכי הדין של מדינת קליפורניה. ביסרה החל את דרכו בעולם המשפט כעורך דין, ועבד על תיקים הקשורים לאנשים הסובלים מהפרעות נפשיות עבור תאגיד הסיוע המשפטי שבמרכז מסצ'וסטס. ביסרה עבד כעוזר מנהלי עבור ארט טורס (Art Torres), חבר הסנאט השל קליפורניה, במהלך 1986. בשנים 1987–1990 היה סגן התובע הכללי במחלקת המשפטים של קליפורניה תחת התובע הכללי ג'ון ואן דה קאמפ.

לאחר שצ'ארלס קלדרון, חבר האספה המדינתית של קליפורניה, החליט כדי להתמודד אל הסנאט המדינתי, ביסרה פתח במסע בחירות לבית המחוקקים ובבחירות המקדימות שהתקיימו במפלגה הדמוקרטית גבר על מרתה מאסטאס, עוזרתו האישית של קלדרון. בבחירות הכלליות ניצח את מועמד המפלגה הליברטריאנית סטיבן פנקול ואת מועמד המפלגה הרפובליקנית לי ליברג עם כ-60% מהקולות. ביסרה היה חבר באספה הכללית במשך תקופת כהונה בודדת, כשהוא מייצג את מחוז הבחירה ה-59 במשך שנתיים, בין השנים 1990–1992. כחבר האספה הכללית, פעל ביסרה להעברת חוק שירחיב את עונשם של חברי כנופיות.

### בבית הנבחרים האמריקאי

בשנת 1992 הודיע אדוארד רויבל, נציג מחוז הקונגרס ה-25 של קליפורניה בקונגרס, על פרישתו מהחיים הפוליטיים לאחר 30 שנה בקונגרס האמריקאי. בעקבות זאת ביסרה הכריז על התמודדותו לבית הנבחרים של ארצות הברית למושבו של רויבל, שבהמשך מוספר מחדש כמחוז הקונגרס השלושים בעקבות חלוקה מחדש של מחוזות בחירה. בבחירות המקדימות הדמוקרטיות נבחר למועמד מפלגתו עם 32% מהקולות, ובבחירות הכלליות גבר על המועמד הרפובליקני מור וקסברג ברוב בן 58%. ב-1994 נבחר מחדש לתקופת כהונה שנייה עם כ-66% מקולות הבוחרים. לאחר פרסום מפקד האוכלוסין של ארצות הברית ב-2000 נהפך מחוז הקונגרס השלושים למחוז הקונגרס ה-31. כעבור עשור נערך מפקד אוכלוסין נוסף, וב-2012 שוב מוספר מחדש המחוז כמחוז הקונגרס ה-34.

ב-2001 התמודד למועמדות הדמוקרטית לתפקיד ראש עיריית לוס אנג'לס, אך סיים במקום החמישי עם 6% בלבד מהקולות אחרי איש העסקים סטיבן סובורוף, חבר המועצה ג'ואל וצ'ס, יו"ר האספה הכללית של קליפורניה אנטוניו ויאראיגוסה וג'יימס האן.

ביסרה היה חבר בולט בשדולת ההיספנים בקונגרס, ואף ישב בראשה במהלך הקונגרס ה-105 של ארצות הברית. ב-17 באוגוסט 2006 הופיע בפינה "כדאי להכיר מחוז" (Better Know a District) בתוכנית הקולבר ריפור. הוא הצביע נגד חוק החירום לייצוב כלכלת ארצות הברית לשנת 2008. בקונגרס ה-110 שהתכנס בינואר 2007 נבחרה לעוזר מנהיגת הדמוקרטים בבית הנבחרים ננסי פלוסי. בקונגרס הבא נבחר להחליף את ג'ון לארסון כסגן יו"ר הסיעה הדמוקרטית בבית הנבחרים, אחרי שגבר על חברת הקונגרס הוותיקה מרסי קפטר מאוהיו כשלו 175 קולות. ב-2011, עם התכנסות הקונגרס ה-112, נבחר מחדש לתפקיד זה.

בשנת 2008, נשקל מינויו של ביסרה לנציב הסחר של ארצות הברית בממשלו של הנשיא הנבחר ברק אובמה. עם זאת, ב-15 בדצמבר אותה שנה הודיע כי אין בכוונתו לקבל את המינוי.

במהלך הקונגרס ה-111 ובזה שאחריו כיהן ביסרה במספר ועדות בולטות. הוא מונה לכהן בוועדה הלאומית לאחריות פיננסית ורפורמה ב-24 במרץ 2010. ב-11 באוגוסט 2011 ישב בוועדה המיוחדת המשותפת להפחתת הגירעון הלאומי, וב-23 בדצמבר אותה שנה היה לחבר בוועדה דו-ביתית שמטרתה הייתה למצוא פתרונות דו-מפלגתיים בנושא קיצוצי מיסים לבני מעמד הביניים, ביטוחי אבטלה ונושאים אחרים. ביסרה היה חבר בוועדת הדרכים והאמצעים של בית הנבחרים ובכך ללטיני הראשון בוועדה. הוא הביע בעקביות התנגדות לקיצוצים בביטוח הלאומי ובתוכנית המדיקר, כמו גם למיסוי שהטיב עם גורמי חוץ.

### התובע הכללי של קליפורניה

ביסרה נואם בכנס של המפלגה הדמוקרטית בקליפורניה, יוני 2019
ב-1 בדצמבר 2016, כחודש ימים לאחר שנבחר מחדש לבית הנבחרים, קיבל ביסרה את הצעתו של מושל קליפורניה ג'רי בראון לכהן כתובע הכללי של מדינת קליפורניה. בית המחוקקים בקליפורניה אישר את מינויו של ביסרה ב-23 בינואר 2017. הוא ירש את קמלה האריס, שנבחרנ לסנאט של ארצות הברית. ביסרה הושבע לתפקידו ב-24 בינואר, ובכך נהיה ללטיני הראשון שממלא את תפקיד התובע הכללי. ביסרה נבחרה לתקופת כהונה מלאה בת ארבע שנים כתובע הכללי בבחירות 2018 לאחר שהביסה את המועמד הרפובליקני סטיבן ביילי וגרף 61% מקולות הבוחרים.

ב-28 במרץ 2017 הגיש ביסרה 14 כתבי אישום נגד פעילי "מרכז לקדמה רפואית" (אנ') בגין הסרטת ארבעה עשר סרטונים בחשאי והתחזות לנציגי חברת ביוטכנולוגיה כדי לקבל גישה למוסדות המבצעים הפלות מלאכותיות, ואישום פלילי אחד נוסף בגין קשירת קשר לפלישה לפרטיות (להרחבה ניתן לקרוא באנגלית כאן). האישומים נדחו על ידי שופט בית המשפט העליון בקליפורניה בחודש יוני, בנימוק שלא צוינו שמות האנשים שהוסרטו ללא ידיעתם, כמו גם התאריכים הספציפיים של ההסרטות. האישומים הוגשו מחדש עם השמות והתאריכים ביולי 2017.

בשנת 2018 הורה ביסרה לייסד מחלקה לצדק משפטי במחלקת המשפטים של קליפורניה. בין יתר המיזמים נגדם יצאה חוצץ המחלקה לצדק סביבתי זו, היא התנגדה אל המאמצים להרחיב את נמל התעופה הבינלאומי סן ברנרדינו עקב החשש לזיהום אוויר.

בשנת 2019 נשא בספרדית את נאום התגובה הדמוקרטית לנאום מצב האומה של נשיא ארצות הברית דונלד טראמפ. באותה שנה איים ביסרה לנקוט צעדים משפטיים כנגד כתבים שקיבלו לידיהם תיעוד לגבי שוטרים במדינת קליפורניה שהורשעו בפשעים בעשור האחרון. בפברואר 2019 הגישו ביסרה, המושל גווין ניוסם ו-15 מדינות נוספות תובענה ייצוגית נגד ממשל הנשיא טראמפ בגין הכרזת הנשיא על מצב חירום לאומי למימון חומה בגבול ארצות הברית-מקסיקו. החל מ-26 בספטמבר 2019 תבע ביסרה את ממשל טראמפ 62 פעמים בסך הכול. חרף התביעות המרובות נגד ממשל טראמפ שהוגשו בצוותא עם תובעים כלליים במדינות אחרות, ביסרה לא הצטרפה למאמצי ההגבלים העסקיים נגד תאגידי טכנולוגיה גדולים.

בדצמבר 2019 הלאים ממשל טראמפ מיליוני דונם לשם קידוחים וסדיקה הידראולית. על פי מדיניות חדשה, לשכת ניהול הקרקעות של ארצות הברית הציעה מחירי החכרה חדשים להפקת נפט לאורך העמק המרכזי והחוף המרכזי של קליפורניה, בשמונה ממחוזות המדינה על פני 400 אלף דונם של קרקעות ציבוריות. פקידים וסוכנויות ממשל בקליפורניה, כולל ביסרה, הגישו תביעה נגד לשכת ניהול הקרקעות בינואר 2020.

### מזכיר הבריאות בממשל ביידן

בראשית דצמבר 2020 ביסרה הוכרז בידי ג'ו ביידן, הנשיא הנבחר של ארצות הברית, כמועמדו לתפקיד מזכיר הבריאות ושירותי האנוש. מינויו עורר תשומת לב רבה בעיתונות בשל מגפת הקורונה שמכה גלים ברחבי ארצות הברית, ובשל חשיבות משרד הבריאות האמריקאי בעת המגפה שמפקח על מנהל המזון והתרופות האמריקאי. מועמדותו להוביל את מחלקת הבריאות ושירותי האנוש ספגה ביקורת מצד מנהיגי תנועות נגד הפלות לצד אישים וארגונים שמרניים, באמתלת "היעדר ניסיון בתחום הבריאות וזלזול באמונה דתית (אנ')". ב-18 במרץ 2021 אישר הסנאט של ארצות הברית את המינוי עם 50 תומכים ו-49 מתנגדים, כאשר כל הדמוקרטים ורפובליקנית אחת (סוזן קולינס) הצביעו בעד. הייתה זו ההצבעה הצמודה ביותר לאישור מועמד של הנשיא ביידן אל הקבינט.

קישורים חיצוניים
----------------

ויקישיתוף מדיה וקבצים בנושא **חבייר ביסרה** בוויקישיתוף
* אתר האינטרנט הרשמי של התובע הכללי של קליפורניה (באנגלית ובספרדית)
* אתר האינטרנט הרשמי של חבייר ביסרה (באנגלית)
* חבייר ביסרה באתר המדריך הביוגרפי של הקונגרס של ארצות הברית (באנגלית)
* חבייר ביסרה, ברשת החברתית פייסבוק

* חבייר ביסרה, ברשת החברתית אקס (טוויטר)

* חבייר ביסרה, ברשת החברתית אינסטגרם

* חבייר ביסרה, סרטונים בערוץ היוטיוב

הערות שוליים
------------

1. ↑  ריקרדו אלונזו-זלדיבר, מייקל באלסמו וג'ונתן למייר, Biden picks Xavier Becerra to lead HHS, coronavirus response, באתר AP‏, 7 בדצמבר 2020 (באנגלית)
2. ↑  ג'ייקוב פראמוק, Senate confirms Xavier Becerra as HHS secretary as U.S. tries to emerge from Covid crisis, באתר CNBC‏, 18 במרץ 2021 (באנגלית)
3. ↑  סמנת'ה שמידט, For Xavier Becerra, California's attorney general, the fight with Trump is personal, באתר וושינגטון פוסט, 14 במרץ 2018 (באנגלית)
4. ↑  מארק לנדלר, Xavier Becerra, באתר הניו יורק טיימס, 4 בדצמבר 2008 (באנגלית)
5. ↑  שרון דריסקול, Xavier Becerra: California's New Attorney General Gears up, באתר בית הספר למשפטים של אוניברסיטת סטנפורד, 31 במאי 2017 (באנגלית)
6. ↑  שון האבלר, Xavier Becerra, H.H.S. Pick, Was California’s Anti-Trump Attack Dog, באתר הניו יורק טיימס, 8 בדצמבר 2020 (באנגלית)
7. ↑  מארק לנדלר, In Trade Post Contender, Political Benefits for Obama, באתר הניו יורק טיימס, 4 בדצמבר 2008 (באנגלית)
8. ↑  שרה ד. מאייר, Gov. Brown taps California’s Rep. Xavier Becerra to be state’s first Latino attorney general, באתר לוס אנג'לס טיימס, 1 בדצמבר 2016 (באנגלית)
9. ↑  שריל מילר, Xavier Becerra Wins Four-Year Term as Attorney General, באתר Law.com‏, 7 בנובמבר 2018 (באנגלית)
10. ↑  בוב אגלקו, California files more charges against antiabortion activists, באתר סן פרנסיסקו כרוניקל, 7 ביולי 2017 (באנגלית)
11. ↑  ג'ון שוורץ, Xavier Becerra Brings Environmental Justice to Forefront, באתר הניו יורק טיימס, 7 בדצמבר 2020 (באנגלית)
12. ↑  ג'ולייט איילפרין ודניס בריידי, "EPA tells California it is 'failing to meet its obligations' to protect the environmen, באתר וושינגטון פוסט, 26 בספטמבר 2019 (באנגלית)
13. ↑  דייוויד מקייב, California Attorney General Is a No-Show on Tech Investigations, באתר הניו יורק טיימס, 26 בספטמבר 2019 (באנגלית)
14. ↑  אנדרו סהילר, Trump administration opens 1 million acres in California to fracking, drilling, באתר The Sacramento Bee‏, 12 בדצמבר 2019 (באנגלית)
15. ↑  קאנון גבריאל, California sues over Trump plan to open land to fracking, באתר USA Today‏, 17 בינואר 2017 (באנגלית)
16. ↑  אתר למנויים בלבד ניו יורק טיימס ו-AP, ביידן ימנה את התובע הכללי של קליפורניה לשר הבריאות בממשלו המיועד, באתר הארץ, 7 בדצמבר 2020
17. ↑  אלי ויטלי, קריסטן ולקר והיידי פרזיביילה, Biden picks California Attorney General Xavier Becerra to lead Health and Human Services, באתר NBC News‏, 7 בדצמבר 2020 (באנגלית)
18. ↑  ולרי ריצ'רדסון, Top pro-life leaders urge Senate to reject Xavier Becerra over 'anti-life, anti-religion' bias, באתר וושינגטון טיימס, 21 בדצמבר 2020 (באנגלית)
19. ↑  אלכסנדר בולטון, Republicans see Becerra as next target in confirmation wars, באתר Msn‏, 26 בפברואר 2021 (באנגלית)
20. ↑  ריקרדו אלונזו-זלדיבר, Becerra confirmed to shepherd Biden’s ambitious health plans, באתר AP‏, 18 במרץ 2021 (באנגלית)
21. ↑  אלכס רוג'רס, Senate narrowly confirms Xavier Becerra as Health and Human Services secretary, באתר CNN‏, 18 במרץ 2021 (באנגלית)

| מזכירי הבריאות ושירותי האנוש ארצות הברית |
| --- |
| מזכירי הבריאות, החינוך והרווחה  (1953 - 1980) | אובטה קאלפ הובי • מריון ב. פולסום • ארתור שרווד פלמינג • אברהם ריביקוף • אנתוני ג'וזף סלברצה • ג'ון ו' גרדנר • וילבור ג. כהן • רוברט פינץ' • אליוט ריצ'רדסון • קספר ויינברגר • פ. דייוויד מתיוס • ג'וזף א. קליפנו • פטרישה רוברטס האריס | החותם של מחלקת הבריאות ושירותי האנוש |
| מזכירי הבריאות ושירותי האנוש  (1980 - הווה) | פטרישה רוברטס האריס • ריצ'רד שוויקר • מרגרט הקלר • אוטיס בוון • לואיס וייד סאליבן • דונה שלאלה • טומי תומפסון • מייק ליוויט • קתלין סבליוס • סילביה מתיוס ברוול • טום פרייס • אלכס אזר • חבייר ביסרה |

| הקבינט של ארצות הברית |
| --- |
| 

|  |  |
| --- | --- |
| **נשיא ארצות הברית**: **ג'ו ביידן** 
**סגנית נשיא ארצות הברית**: **קמלה האריס** 
מזכיר המדינה **אנתוני בלינקן** • מזכיר ביטחון המולדת **אלחנדרו מיורקס** • מזכירת הפנים **דב האלנד** • מזכיר החינוך **מיגל קרדונה** • מזכירת השיכון והפיתוח העירוני **מרשה פאדג'** • התובע הכללי **מריק גרלנד** • מנהלת הסוכנות לעסקים קטנים **איזבלה קסיאס גוזמן** • מזכיר ההגנה **לויד אוסטין** • מזכיר החקלאות **טום וילסאק** • מזכירת האוצר **ג'נט ילן** • מזכירת האנרגיה **ג'ניפר גרנהולם** • ראש ה-CIA **ויליאם ברנס** • מנהל הסוכנות להגנת הסביבה **מייקל רייגן** • ראש הסגל **ג'ף זיינטס** • מנהלת משרד הניהול והתקציב **שאלנדה יאנג** • מזכיר הבריאות ושירותי האנוש **חבייר ביסרה** • השגרירה באו"ם **לינדה תומאס-גרינפילד** • מזכיר התחבורה **פיט בוטיג'ג'** • נציבת הסחר **קתרין טאי** • מזכירת העבודה בפועל **ג'ולי סו** • מזכירת המסחר **ג'ינה ריימונדו** • יו"ר מועצת היועצים הכלכליים **ג'ארד ברנסטיין** • המזכיר לענייני חיילים משוחררים **דניס מקדאנה** • השליח הנשיאותי המיוחד לענייני אקלים **ג'ון קרי** • ראשת המודיעין הלאומי **אווריל היינס** • היועץ לביטחון לאומי **ג'ייק סאליבן** • היועצת המדעית לנשיא: **אראטי פרבהאקר**

---

1 בדרגת רמת קבינט |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1223030628
* ISNI: 0000 0000 4516 7382
* LCCN: n2004064457
* SNAC: w6qk9xzb
* US Congress: B000287
* VIAF: 1862580
* WorldCat: lccn-n2004064457

 |